Verstaan as spelers nie wil toer – Morgan | Netwerk24
Engeland se spelers kan hulle aan toere onttrek indien hulle voel dat dit nie goed vir hul geestelike gesondheid sal wees om gedurende die Covid-19-pandemie in sogenaamde bioborrels te speel nie, sê Eoin Morgan, kaptein van dié land se kitskrieketspan.
Die Engelse eendagkaptein, Eoin Morgan, Foto: Getty Images
Engeland was in Julie, toe krieketwedstryde weer hervat is, die gasheer vir 'n reeks waarin die Wes-Indiese Eilande, Pakistan en Australië ook in gespeel het.
Wedstryde is in Manchester en Southampton, waar die Engelse Krieketraad bioborrels geskep het, gespeel.
Die Indiese Premierliga het 'n borrel vir spelers in die Verenigde Arabiese Emirate geskep en daar sal ook sulke planne wees vir Engeland se toer in November in Suid-Afrika.
"Ons het dit in spanverband bespreek en ons aanvaar dat spelers die borrel kan verlaat indien hulle voel dat dit hul geestelike gesondheid begin aantas," het Morgan op 'n aanlyn welsynsgeleentheid gesê.
"Ek dink ons sal sien dat spelers hulle aan toere onttrek. Dit gaan eenvoudig die werklikheid van sake wees."
Morgan het gesê dis belangrik om 'n omgewing te skep waarin spelers gemaklik sal voel om so 'n besluit te neem.
"Ek dink nie mense moet daarop neerkyk nie en hulle moenie voel dat die spelers nie hulle werk doen nie of dat hulle nie tot hul land toegewyd is nie," het die 34-jarige Morgan bygevoeg.
"Ons wil aan die voorpunt wees dat dit vir mense aanvaarbaar moet wees om te kan sê 'Dis vir my nodig om tyd saam met my gesin deur te bring en ek gaan nie toer nie'. Dis buitengewone omstandighede waarin ons ons bevind." - Reuters